גבעת אסף

גבעת אסף הוא מאחז בהרי בנימין, כ-4 קילומטרים דרומית-מזרחית לבית אל. היישוב שוכן על גבעה בגובה של 880 מטר מעל פני הים, החולשת על "צומת הטי" בכביש 60.

==הקמה והתפתחות==
גבעת אסף הוקמה על ידי אברכים ופעילים מישיבת מרכז הרב, בשליחות ראש הישיבה הרב אברהם אלקנה שפירא. הגבעה הוקמה באייר תשס"א (מאי 2001) בעקבות הרצחו בצומת של אסף הרשקוביץ, תושב עפרה, שלושה חודשים לאחר רצח אביו. תחילה הוקם במקום אוהל מחאה בידי "ועד פעולה" מבית אל בראשות גדעון ליכטרמן. לאחר מכן התיישבו בה ארבע משפחות במכולות, כשאוטובוס ישן שהוצב בה משמש כמטבח. משרד הבינוי והשיכון בנה בה תשתיות בסכום של 600,000 ₪. היישוב הגיש בקשה לתוכנית מפורטת למוסד חינוכי.

תנועת אמנה רכשה את אדמות המאחז מ"הקרן שליד מדרשת ישראל" שניהלה את המגעים לרכישת הקרקעות מהבעלים הפלסטינים, והגישה בקשה לקמ"ט (קצין מטה) רישום המקרקעין לרישום זכויותיה בהן, אך הקמ"ט חשש כי המסמכים שהגישה הקרן מזויפים, ולא אישר את מעמדה של הקרן בהם. ב-3 ביוני 2004 הוצא צו להפסקת עבודות ולהריסה. בנוסף, הוציא אלוף פיקוד המרכז ב-9 במאי 2004 צו המכריז על גבעת אסף ומאחזים נוספים שטח מתוחם, כצעד לקראת פינויים. בעקבות הצו הועברו המכולות מחוץ לשטח המתוחם והוצבו על חלק אחר של המקרקעין, אשר גם לגביו חל צו ההריסה. מועד קיומו של צו התיחום נדחה מעת לעת,<ref>בג"ץ 3008/06 תנועת "שלום עכשיו" - ש.ע.ל מפעלים חינוכיים נ. שר הביטחון</ref> עד שהמדינה עדכנה, נכון ליום 14.5.2013, כי בתחום המאחז אושרו חמש בקשות להיתרי עסקה בחלקים בלתי מסוימים בשלוש חלקות שונות. המבנים המצויים בחלקות שנרכשו מהווים כ-75% ממבני המאחז, ושיעור הרכישה בשלוש החלקות הוא 100%, 90% ו-60%. כמו כן הודיעה המדינה כי היא בוחנת את האפשרות להכשיר את המקום.<ref>בג"ץ 7891/07 תנועת שלום עכשיו- ש.ע.ל. מפעלים חינוכיים נ. שר הביטחון מר א</ref>

בעמדה שהגישה מנהלת המחלקה לבנייה כפרית במשרד השיכון ב-2005 לערך, נאמר כי גבעת אסף היא שכונה חדשה של יישוב ותיק ולכן לא נדרשת החלטת ממשלה להקמתה. ביולי 2009 קבע מפקד החטיבה המרחבית בצו צבאי, "גבולות שמירה" של גבעת אסף, בתוכם יש סמכויות הגנה מלאות לרבש"צ של היישוב

ב-10 במרץ 2014 נהרג מחבל סמוך ליישוב, בעת שיידה בקבוקי תבערה על כביש 60.

ב-13 בדצמבר 2018 בוצע בצומת הכניסה למאחז פיגוע ירי שבו מחבל פלסטיני שירד מרכב הרג שני חיילי צה"ל, פצע קשה חייל נוסף וצעירה ונמלט.

במאי 2014 פירקו התושבים 5 מבנים שהוצבו על קרקע המוגדרת כקרקע פלסטינית פרטית, במסגרת הסכם עם המדינה.

ב־28 ביוני 2024 אישר הקבינט המדיני-ביטחוני את הצעת השר במשרד הביטחון בצלאל סמוטריץ' להסדיר את המאחז.

==אוכלוסייה ושירותים==
במקום מתגוררות למעלה מארבעים משפחות עם כ-100 ילדים, רובן בקרוואנים ומיעוטן במבני קבע. ביישוב פועל מעון פעוטות. ילדי בתי הספר לומדים בתלמוד תורה במעלה מכמש ובבית הספר בפסגות. ביישוב יש פעילות תרבות הכוללת ערבי נשים ושיעורי תורה. קיים בו בית מדרש ובו כולל אברכים, שלוחה של ישיבת מרכז הרב.

בינואר 2012 נחנך ביישוב פארק משחקים "קוממיות", במימון "קרן שילה" והמועצה המקומית בית אל.

אחד ממקימי היישוב הוא הרב גיורא ברנר מישיבת מרכז הרב, ששימש כראש בית המדרש בגבעת אסף עד לעזיבתו את היישוב לצורך הקמת ישיבה. הרב ינון קליין, בוגר ישיבת מרכז הרב, החליף אותו בראשות בית המדרש ולאחר מכן התמנה כרב היישוב.

==גלריית תמונות==
<gallery>
קובץ:GivatAssafSnow.JPG|גבעת אסף מושלגת, ינואר 2008
קובץ:Giv'at Asaf.JPG|גבעת אסף מצפון, אפריל 2010
קובץ:Givat asaf.jpg|גבעת אסף ממזרח, יולי 2008
קובץ:AssafJunction98.JPG|גל-עד בכניסה ל"גבעת אסף"
קובץ:GivatAssaf5968.jpg|בית הכנסת ביישוב ("זיכרון אשר אהרן")
</gallery>

==קישורים חיצוניים==

* 
* 
* 
* 

==הערות שוליים==

קטגוריה:מאחזים ביהודה ושומרון
קטגוריה:מועצה אזורית מטה בנימין
קטגוריה:ישראל: יישובים הקרויים על שם אישים
קטגוריה:יישובים דתיים ביהודה ושומרון
קטגוריה:כביש 60
קטגוריה:בית אל
קטגוריה:יישובים שהוקמו ב-2001
קטגוריה:ישראל: יישובים הקרויים על שם חללי הטרור